Gedagte vir die dag: Fokus op sy woordeFoto: pixabay.com Gee aandag aan wat jy hoor. Aan dié wat hulle oopstel vir my lering, sal groter begrip gegee word. Maar dié wat nie luister nie, van hulle sal selfs dit wat hulle dink hulle het, weggeneem word. (Lukas 8:18) Die woorde van Jesus behoort ons belangrikste fokus te wees, want hulle dra God se outoriteit; sy lerings wys vir ons hoe om die beste van die lewe te maak – nou en vir altyd. Dink aan die magtigste, invloedrykste mens op aarde. Indien daardie mens met jou sou praat, sou jy luister? Sou jy hom of haar jou volle aandag gee? Dink nou aan die feit dat Jesus die Seun van God is – hoeveel te meer moet jy aan Hom aandag gee! Wanneer jy op Hom fokus, belowe Hy jy sal sy Woord en sy wil verstaan. Hoe sterk fokus jy op die woorde van Jesus?